סינוור

ממוזער|444x444 פיקסלים|בוהק מסמא גורם לסינוור. בתמונה הבוהק נגרם בעת שקיעת השמש מהחזרת קרניה הפוגעות בזגוגיות מגדל רב-קומות המשמשות כמעין מראה.
סינוור הוא התחושה הוויזואלית הנוצרת כאשר קיימים בשדה הראייה עצמים בוהקים. תחושה זו עשויה להתבטא בחוסר נוחות ואף באובדן יכולת חלקי או מלא להבחין בפרטים. סינוור חוסר נוחות מתבטא בתחושת צורך להעתיק את המבט ממקור האור בנוסף לאובדן היכולת להבחין בפרטים. סינוור אובדן יכולת מפריע להבחין בפרטים מבלי לגרום חוסר נוחות. דוגמה למצב כזה היא פעולה של נהיגה ברכב לכיוון מערב בעת שקיעת השמש.

עצמת הסינוור מושפעת מההפרש בעצמת האור, מהזווית בין העצם המסנוור למוקד המבט, ומרמת ההסתגלות הנדרשת מהעין לתאורה.

 גורמים 

סינוור יכול להגרם כתוצאה ממקור אור ישיר בתחום שדה הראייה (מלאכותי או טבעי) או כתוצאה מהחזר אור ממשטחים. על פי רוב, הגורם העיקרי לסינוור הוא ההפרש בין עצמת האור המוקרנת מהעצם המסנוור לעומת הסביבה והעצם בו ממוקד המבט, אך ייתכן גם סינוור גם כאשר עצמת התאורה אחידה ובלבד שמדובר בעצמה גבוהה מאוד (למשל אזור מושלג המחזיר אור שמש מלא).
גורם אפשרי נוסף לסינוור הוא מעבר מאזור חשוך מאוד לאזור מואר מאוד (למשל יציאה מחניון חשוך ישירות לאור יום).

 המנגנון הפיזיולוגי 

מקור הסינוור נמצא מחוץ לעין. בעת התרחשות סינוור יכולים לקרות אחד או יותר מהתהליכים הבאים:
 הקטנת האישון ועקב כך צמצום ניכר של כמות האור הנכנסת מכלל שדה הראיה, כך שהאור המגיע לעין מחלק מהעצמים המצויים בתחום שדה הראיה אינו מספיק להבחנה בהם.
 פגיעה בחדות התמונה עקב פיזור האור בתוך גלגל העין.
 הקטנת הניגודיות בין עצמים עקב בוהק של משטחים גדולים (למשל חוסר יכולת להבחין באותיות כתב עקב החזרת אור מגיליון הנייר עליו נמצא הכתב).
 הפעלה של מספר רב מדי של חלבוני אופסין בתאים קולטי האור בעין עקב אור חזק מדי גורמת לאיבוד יכולת הראיה עד לחזרת החלבונים למצב קליטה.

 היבטים תפקודיים 

כאמור, סינוור עשוי להיות כרוך באובדן יכולת חלקי או מלא להבחין בפרטים. בסביבות ובתנאים מסוימים אובדן היכולת עלול לפגום בתפקוד התקין, עד כדי גרימת תאונות ופגיעות פיזיות.

בעת נהיגה או פעילות הדורשת ריכוז חזותי גבוה, חשיפה לאור חזק ומסנוור כגון אורות גבוהים מרכב ממול או השתקפות שמש ממשטח מבריק עלולה להאט את זמן התגובה, לטשטש פרטים חיוניים בשדה הראייה ואף לגרום לאובדן שליטה רגעי, ובכך להגדיל את הסיכון להתרחשות תאונת דרכים.

בתעשייה ובבניין סינוור עשוי להקשות על עובדים לבצע פעולות מדויקות עם ציוד כבד או כלים חדים, ולהוביל לתאונות עבודה. אור חזק המשתקף ממשטחים מבריקים עלול לגרום לאובדן ריכוז או לזיהוי שגוי של סיכונים.

בפעילויות ספורט ואימון גופני, סינוור יכול להפריע לספורטאים לתפקוד תקין (כגון תפיסת כדור או קליעה לסל) או לזהות את מיקום הכדור או המתחרים, ובכך להעלות את הסיכון לפציעות.

 דרכי התמודדות 
 הסטת המבט מהעצם הבוהק.
 חבישת משקפי שמש או אמצעי סינון אחרים כמו מסיכת ריתוך.
 צביעת הלחי מתחת לעין בצבעים כהים.
 תכנון נכון של תאורה מלאכותית.
 בכבישים מהירים עם הפרדה בין נתיבים מותקנים לעיתים אמצעים למניעת סינוור.

 סינוור של מכשירים אופטיים 
ממוזער|זוהר המופיע בתמונה כתוצאה מסינוור המצלמה. פרטי החלון נעלמים וניתן להבחין בצבע כחול בצידו הימני של החלון - צבע שאינו קיים ללא הסינוור
בדומה לסינוור הפיזיולוגי, תופעה של סינוור מתרחשת גם במכשירים אופטיים כגון מצלמות, טלסקופים, כוונות וכדומה. תופעת הסינוור של מכשירים אופטיים נגרמת בשל אותן הסיבות לסינוור הפזיולוגי, אך מתבטאת רק באובדן היעילות של המכשירים. בצילום מתרחשת גם תופעה של "זוהר" המופיע בצילום כתוצאה מסינוור.

ראו גם
פוטוקרטיטיס

 לקריאה נוספת 
 תקן CIE ISO 8995: תאורת פנים במקומות עבודה.

קישורים חיצוניים



הערות שוליים

קטגוריה:ראייה
קטגוריה:תאורה
קטגוריה:בטיחות בתחבורה